REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/178-19

12. jul 2019. godine

B e o g r a d

ZAPISNIK

81. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 12. JULA 2019. GODINE

Sednica je počela u 14,00 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Srbislav Filipović, Momo Čolaković i Zoltan Pek.

Sednici su prisustvovali: Tanja Damjanović Tomašević (zamenik Veroljuba Arsića) i Duško Tarbuk (zamenik Olivere Pešić).

Sednici nisu prisustvovali članovi Odbora: Dušan Bajatović, Miljan Damjanović, Milorad Mirčić, Goran Ćirić, Milorad Mijatović, Milan Lapčević i Vojislav Vujić, niti njihovi zamenici.

Sednici je prisustvovao i Aleksandar Stevanović, narodni poslanik koji nije član Odbora.

Sednici su prisustvovali: Jelena Tanasković, državni sekretar u Ministarstvu finansija; Predrad Ivanović, v.d. pomoćnika direktora Uprave za javni dug u Ministarstvu finansija i dr Dejan Dabetić, rukovodilac grupe za ugovore o izbegavanju dvostrukog oporezivanja.

Na predlog predsednika Odbor je, jednoglasno **(9 glasova „za“), utvrdio** sledeći

D n e v n i r e d:

- usvajanje zapisnika sa 79. i 80. sednice Odbora

 1. Razmatranje Predloga zakona o izmenama i dopuni Zakona o regulisanju javnog duga Republike Srbije po osnovu neisplaćene devizne štednje građana položene kod banaka čije je sedište na teritoriji Republike Srbije i njihovim filijalama na teritorijama bivših republika SFRJ (482-1926/19 od 24. juna 2019. godine), u načelu;

2. Razmatranje Predloga zakona o potvrđivanju Konvencije o uzajamnoj administrativnoj pomoći u poreskim pitanjima (011-1928/19 od 24. juna 2019. godine);

3. Određivanje roka za dostavljanje predloga za člana Komisije za hartije od vrednosti.

Pre prelaska na rad po utvrđenom dnevnom redu, Odbor je jednoglasno **(9 glasova „za“),** usvojio zapisnike sa 79. i 80. sednice Odbora.

U skladu sa članom 76. Poslovnika Narodne skupštine, predsednik Odbora Aleksandra Tomić je predložila da se obavi zajednički načelni pretres tačaka 1 i 2, s tim što će se obaviti pojedinačno odlučivanje. Odbor je jednoglasno prihvatio ovaj predlog.

**PRVA-DRUGA TAČKA DNEVNOG REDA: Razmatranje Predloga zakona o izmenama i dopuni Zakona o regulisanju javnog duga Republike Srbije po osnovu neisplaćene devizne štednje građana položene kod banaka čije je sedište na teritoriji Republike Srbije i njihovim filijalama na teritorijama bivših republika SFRJ, u načelu; Razmatranje Predloga zakona o potvrđivanju Konvencije o uzajamnoj administrativnoj pomoći u poreskim pitanjima, u načelu.**

 Jelena Tanasković, državni sekretar u Ministarstvu finansija, je istakla da je presudom Suda za ljudska prava u Strazburu iz 2014. godine, Srbiji naložena obaveza isplate stare devizne štednje. S tim u vezi, Srbija je donela Zakon o regulisanju javnog duga Republike Srbije po osnovu neisplaćene devizne štednje građana položene kod banaka čije je sedište na teritoriji Republike Srbije i njihovim filijalama na teritorijama bivših republika SFRJ, koji je stupio na snagu 30. decembra 2016. godine. Predlog izmena se odnosi na produženje roka odlučivanja po prijavama potraživanja za šest meseci, sa 23. juna na 23. decembar 2019. godine. Na taj način komisija daje sebi mogućnost da pribavi dodatnu dokumentaciju.

 Dejan Dabetić, rukovodilac grupe za ugovore o izbegavanju dvostrukog oporezivanja u Ministarstvu finansija, je rekao da Konvencija predstavlja međunarodnu obavezu Republike Srbije kada je u pitanju međusobna saradnja i razmena informacija radi sprečavanja poreskih zloupotreba i izbegavanja plaćanja poreza. Ovu konvenciju je do sada potpisalo 128 zemalja, među kojima i Srbija, u junu ove godine. Konvencija sadrži precizno određene mehanizme i načine na koji bi države trebalo da razmenjuju informacije.

**PRVA TAČKA DNEVNOG REDA:**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je jednoglasno (9 „za“) odlučio da podnese sledeći

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopuni Zakona o regulisanju javnog duga Republike Srbije po osnovu neisplaćene devizne štednje građana položene kod banaka čije je sedište na teritoriji Republike Srbije i njihovim filijalama na teritorijama bivših republika SFRJ, u načelu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**DRUGA TAČKA DNEVNOG REDA:**

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava je jednoglasno (9 „za“) odlučio da podnese sledeći

I Z V E Š T A J

Odbor je, u skladu sa čl. 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Konvencije o uzajamnoj administrativnoj pomoći u poreskim pitanjima.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**TREĆA TAČKA DNEVNOG REDA:** Određivanje roka za dostavljanje predloga za člana Komisije za hartije od vrednosti.

Predsednik Odbora, dr Aleksandra Tomić je podsetila da je rok za dostavljanje predloga kandidata za člana Komisije za hartije od vrednosti istekao 3. jula i da nijedna poslanička grupa do sada nije dostavila predlog kandidata. U skladu sa tim predložila je da se rok za dostavljanje predloga kandidata za člana Komisije za hartije od vrednosti produži za 60 dana. Odbor je jednoglasno (9 „za“) usvojio ovaj predlog.

 Sednica Odbora je završena u 14,25 časova.

 Sednica je tonski snimana.

 SEKRETAR PREDSEDNIK

 Tijana Ignjatović dr Aleksandra Tomić